Кышка карата, жалпы эле көмүр отуну менен элди камсыздоо ар дайым биринчи орунда турган. Кыргыз эл арасында тараган «Катын алам десең, отун ал» деген сөзү бар. Айрыкча кышы узак айларга созулган аймакта отун камдоо айрыкча талап. «Кабак» көмүр бассейнинде биринчи көмүр казуу Улуу Атамекендик согуштан кийинки жылдарда Жумгал районунда Дүңгүрөмө деген шахтада башталган. Аны ошол кездеги жергиликтүү өнөр-жай башкармалыгы курган. Өткөн кылымдын 60-жылдарында мындай майда ишканалар адистештирилген, Союздук көмүр өнөр-жай министрлигине берилген. Өткөн кылымдын 50–60-жылдарында Кыргызстанда уран кендерин өздөштүрүү башталып, Миң-Куш шаарчасында электр станциясы курулуп, аны көмүр менен камсыздоо максатында «Ак-Улак» разрези ишке киргизилген, анын жылдык кубаттуулугу 120–200 миң тоннага чейин жеткен. Бул жылдары Бишкек жылуулук борборун Кара-Кече көмүрү менен камсыздоо маселеси мамлекеттик деңгээлге көтөрүлүп, бул көмүр кенинде ири разрез куруу маселеси каралган. Кара-Кече кенинин борбордук бөлүгүндө 800–1500 миң тонналык кубаттуулугу бар разрез куруусу каралып, долбоор түзүү маселеси каралып, техникалык эсептөөсү түзүлүп, 2000-жылга карата толук техникалык долбоору каралган. Ошол кездеги өкүм сүргөн коррупциялык схемалар көмүр тармагына да жетип, бул тармакта да башаламандыктар башталган. «Ак-Улак» разрезин «банкротко» айландырышып, көмүр казуу иштери чет элдик «Примекс Центр» аттуу белгисиз фирманын колуна өткөн. Ошентип, элдин байлыгы болгон «Кабак» көмүр бассейни мамлекеттин көзөмөлүнөн чыгып, таламайга айланган. Бул маселе адистер тарабынан бир нече жолу көтөрүлүп, коомчулук тарабынан көптөгөн сунуштар айтылган. Бул маселе Жогорку Кеңештин экинчи чакырылыштагы депутаттардын сессиясында да каралган. Бул иш-чаралардын материалдары кийинки жылдары түзүлгөн коррупцияга каршы органдарга да жеткен. Кейиштүүсү, чечкиндүү, илимдин жана инженерлик эсептөөлөрдүн негизинде адис-профессионалдардын, илимпоздордун сунуштарын эске алып, чечкиндүү чаралар көрүлбөгөндүктөн «Кабак» көмүр бассейнин өздөштүрүү маселеси оор акыбалда калууда.